b"\n_START_ARTICLE_\nJavier Vales Failde\n_START_SECTION_\nTraject\xc3\xb2ria\n_START_PARAGRAPH_\nFill de Jos\xc3\xa9 Mar\xc3\xada Vales Garc\xc3\xada, per l\xc3\xadnia paterna era parent del que fou arquebisbe de Saragossa, Manuel Garc\xc3\xada Gil, i per l\xc3\xadnia materna de l'arquebisbe de Valladolid Ribadeneira, natural de Chantada. Realitz\xc3\xa0 els seus primers estudis a Chantada i Ourense. Llicenciat i doctor en Dret per la Universitat de Santiago de Compostel\xc2\xb7la, estudi\xc3\xa0 teologia amb el seu oncle Benito Fa\xc3\xadlde Ribadeneira, deg\xc3\xa0 de la catedral de Tui, celebrant la seva primera missa al pazo matern de Fa\xc3\xadlde, a la parr\xc3\xb2quia de Santo Estevo do Salto. Es va traslladar a Madrid, on fou nomenat Vicari general de la di\xc3\xb2cesi en 1899, ocupant la c\xc3\xa0tedra de Principis d'Economia Cristiana del Seminari. Fou nomenat Provisor del bisbe de Madrid, Victoriano Guisasola y Men\xc3\xa9ndez, en 1903 i en 1914 Jutge Auditor del Tribunal de la Rota. Fou Capell\xc3\xa0 del Rei Alfons XIII, sacerdot del Reial Palau i confessor de la Reina Vict\xc3\xb2ria Eug\xc3\xa8nia. Quan es va su\xc3\xafcidar tallant-se el coll amb un ganivet en 1923, estava proposat per a Bisbe de Si\xc3\xb3, Vicari general castrense i Patriarca de les \xc3\x8dndies._NEWLINE_Com a escriptor va col\xc2\xb7laborar en diversos diaris cat\xc3\xb2lics gallecs, public\xc3\xa0 treballs de sociologia, literatura i dret can\xc3\xb2nic. Des de 1907 dirig\xc3\xad la revista Galicia. Interessat pels temes socials, col\xc2\xb7labor\xc3\xa0 en la Revista Social, i assist\xc3\xad al Congr\xc3\xa9s Internacional per la repressi\xc3\xb3 de la immoralitat celebrat a Londres en 1913._NEWLINE_Fou membre de la Reial Acad\xc3\xa8mia de Ci\xc3\xa8ncies Morals i Pol\xc3\xadtiques des de 1918, corresponent de la Reial Acad\xc3\xa8mia de la Hist\xc3\xb2ria, vicepresident de la Reial Acad\xc3\xa8mia de Jurisprud\xc3\xa8ncia i Legislaci\xc3\xb3 i rector de la Universitat Cat\xc3\xb2lica."